<classify> POLISI mkoani Morogoro inawashikilia watu sita, wakiwemo watoto watatu wakituhumiwa kumuua baba yao mzazi, Bakari Mbuguni 77 kwa kumkata na kitu chenye ncha kali shingoni na kutenganisha na kiwiliwili, na kisha kichwa kukitumbukiza chooni.Kamanda wa Polisi wa Mkoa, Wilbroad Mutafungwa alisema mjini hapa kuwa katika tukio hilo, mwili wa Mbuguni uliachwa kwenye nyumba yake na kukutwa ukiwa umeharibika vibaya huku kichwa kikiwa hakijulikani kilipo.Kamanda Mutafungwa alisema Mbuguni ambaye ni mkazi wa Kijiji cha Ngoholongo wilayani Gairo, alisema alikuwa akiishi na wake zake wawili na wakati wa tukio hilo likitokea, alikuwa nyumbani kwa mke mdogo, Magret Hosea, ambaye wakati wa mauaji hayo, alikuwa amelazwa katika Hospitali ya Misheni ya Berega iliyopo wilayani Kilosa, akisumbuliwa na maradhi ya kupooza mwili mzima na kidonda mguuni cha muda mrefu.Alisema kutokana na mauaji hayo, walianza uchunguzi mara moja kwa kuhoji watu mbalimbali, na Oktoba 8, mwaka huu, waliwatia mbaroni watuhumiwa sita wakiwamo watoto watatu ambao mama yao ndiye aliyelazwa hospitalini.Kwa mujibu wake, walipohojiwa walieleza namna walivyohusika kumuua baba yao kwa madai ndiye anayemloga mama yao mzazi hadi kusababisha kupata maradhi ya kupooza.Alisema watuhumiwa hao walidai walimuua baba yao kwa kukata kichwa na kukitenganisha na kiwiliwili kisha kukitupa katika shimo la choo kijijini, kwa lengo la kupoteza ushahidi, wakidhani kwamba endapo macho ya baba yao yangebaki wazi, ingekuwa rahisi kwa Polisi kuwatambua wauaji kupitia macho ya marehemu.Alisema kichwa cha marehemu kilipatikana kwenye choo kutokana na ufukuaji uliofanywa na Mkuu wa Polisi wa Wilaya ya Gairo na kushuhudiwa na wananchi wa kijiji hicho na kisha kuhifadhiwa katika Hospitali ya Wilaya ya Gairo, kusubiri uchunguzi wa kitaalamu baada ya kutambuliwa na ndugu za marehemu na wanakijiji.Alisema watuhumiwa hao, wanaendelea kuhojiwa na upelelezi ukikamilika watafikishwa mahakamani, kujibu mashitaka yao. Majina ya watuhumiwa hao, yamehifadhiwa kwa sababu za kiupelelezi na mazingira ya tukio hilo. Polisi Mkoa wa Morogoro imewaomba wananchi kuacha imani potofu za kishirikiana, kwa kuamini kila ugonjwa unaojitokeza ndani ya jamii, kuna mazingira ya kurogwa au ushirikina badala yake waamini tiba za kitaalamu.  <topic>: KITAIFA 